google/wiki40b huggingface dataset:
Den aktverdige morderen

Handlingen

To pensjonerte militære blir myrdet på samme tidspunkt, en av dem har et hakekors risset inn på brystet. Carl Hamilton blir trukket inn for å renvaske denne generalen, altså fjerne ryktene om at han støttet nazistene. I tillegg til at han skal finne ut hvorfor disse to offiserene ble drept. Åke Stålhandske og Joar Lundwall leter i gamle arkiver og finner etterhvert ut at svensk borgere overleverte en hel del mennesker til stasis avdeling i Norge. Dette fører dem til to personer som er sønner av noen som ble overlevert. Disse sønnene har hevnet seg, men på feil personer noe som senere kommer fram. I den avsluttende fasen drar de tre spesialutdannede etterretningsoffiserene til Nord-Norge for å avhøre de to norske morderne. De tilstår alt, en av dem gir inntrykk av at han angrer sterkt. Carl gjør det han kan for at den aktverdige morderen skal gå fri, da han ikke er noen fare for samfunnet lenger. Via tysk korrespondanse som blir oversatt litt sent får man vite at de to myrdede svenske offiserene ikke var tyske spioner.
Gobiinae

Beskrivelse

De fleste artene er ganske små, vanligvis under 10 cm lange, men enkelte arter som Glossogobius giuris kan bli opptil 50 cm. Noen av verdens minste fiskearter hører til delgruppen Trimmatom. Hos mange arter er bukfinnene vokst sammen til en sugeskål som de kan bruke til å holde seg fast med. Første ryggfinne, hvis den fins, består kun av piggstråler, mens den andre har både piggstråler og bløtstråler.
Christinedal - Harry Fetts vei 10

Bakgrunn

Tyske Frans Eduard Fett (1849–1911) startet  Høyenhall fabrikker i 1890 med produksjon av tapet, papp og takrosetter. Fabrikken ble landets eldste takpappfabrikk og hadde på det meste 200 ansatte. Eduard Fett oppførte tidlig bebyggelse på området som skulle tjene fabrikkvirksomheten og i 1901 oppførte han første byggetrinn av en sin egen villa kalt Christinedal, etter hans  svigermor. I 1907 ble villaen bygget til med en fløy mot øst og fikk dagens hovedform. Etter Eduards død overtok sønnen Harry Fett driften av Høyenhall fabrikker og sommerstedet Christinedal. Harry Fett utviklet eiendommen og parkanlegget rundt bebyggelsen med stier, dam og en utsmykket steinterrasse syd for villaen. Harry Fett var ikke bare fabrikkeier, men også kunsthistoriker, riksantikvar og en stor kulturpersonlighet med betydelig innflytelse i samtiden. Christinedal var flittig brukt som arena for møter og samlinger hvor den utsmykkede steinterrassen med motiver tegnet av kjente kunstnere og arkitekter. Harry Fett utviklet også hovedhuset som stilmessig kan sies å være preget av en europeisk romantiserende byggeskikk hvor også eldre kunst, ovner, og bygningsdeler fikk sin særskilte plass. Videre utviklet han parkanlegget med dammen hvor blant annet idealer fra japanske hagekunst ble trukket inn.  
Senere er det også foretatt diverse endringer, hvor den største var i forbindelse med ombygging til kontor i 1960-årene, og sokkeletasjen ble forlenget i en etasje mot syd.

Fredning

Fredningsområdet Christinedal omfatter flere bygninger og adresser: Harry Fetts vei 10 - villa Christinedal, Harry Fetts vei 12 - arbeiderbolig og uthus / stallbygning og Østensjøveien 81 - dammen og bestyrerboligen den Gule stue. 
Arbeiderboligen og uthus / stallbygning ble oppført i 1898. I 1901 ble første byggetrinn av villaen Christinedal oppført. I 1920 ble tømmerbygningen den Gule stue flyttet fra plassen Rognerud til industrimiljøet på Høyenhall og tatt i bruk som bestyrerbolig for fabrikken. For øvrig var det flere bygninger på området som i dag er revet. Det var også etablerte stier mellom fabrikkområdet i nord og boligdelen i syd. Rester av dette er bevart med en sti og trapp ned fra den såkalte Hamsuneika nordvest i fredningsområdet. 
Formålet med fredningen er å bevare Christinedal med bebyggelse og parkanlegg som et anlegg av høy kulturhistorisk og arkitektonisk verdi knyttet til tidligere industriherre og riksantikvar Harry Fett. Formålet er videre å ta vare på anleggets særpreg, kunstneriske utforming og detaljering formet av Harry Fett som en betydelig kulturpersonlighet i samtiden. Fredningen skal sikre dokumentasjonen og opplevelsen av Christinedal som anlegg og hjem for en svært sentral skikkelse i nasjonens kulturhistorie. Fredningen skal sikre at elementene i anlegget med bebyggelse, utsmykket steinterrasse, park, dam og uteareal bevares og oppleves som et helhetlig og sammenhengende kulturmiljø. Fredningen skal også sikre at historiske spor og elementer fra den tidligere industrivirksomheten på stedet blir bevart.
Siden 2009 har bygningen huset en privat kunst- og kulturbarnehage.
Friidrett under Middelhavslekene 1967

Friidrett under Middelhavslekene 1967. Friidrett var en av flere sporter under de  femte middelhavslekene ble arrangert i Tunis i Tunisia i perioden 8. til 17. september 1967. Det var femte gangen som friidrett var med på programmet under Middelhavslekene. Det ble konkurrert i 28 øvelser, tjueto for menn og seks for kvinner. Det var første gangen damer deltok i friidrett i middelhavslekene. Italia ble beste nasjon med fjorten gullmedaljer foran Tunisia med fire.
WT Os internasjonale filmfestival

WT Os internasjonale filmfestival, også kjent som WT-festivalen, er en årlig filmfestival i Os i Hordaland, som avholdes første uken i november. 
Festivalen ble stiftet i 1999, og har blitt avholdt elleve ganger; 2010 markerer den 12. WT-festivalen, som avholdes 6.-13. november 2010. 
Festivalen har i overkant av 3500 besøkende hvert år. I 2009 ble det vist 72 filmer fra 22 ulike land.
David Forde

Klubbkarriere

Forde begynte sin fotballkarriere hos Galway United FC i 1999, hvor han fikk sin debut i League of Ireland Premier Division den 3. september samme år. Etter å ha spilt 38 seriekamper frem til 2001 meldte han overgang til den walisiske klubben Barry Town FC, hvor han tilbragte én sesong før han ble solgt til den engelske klubben West Ham United FC i februar 2002 for £75 000 pund. Forde var i utgangspunktet tiltenkt rollen som en andremålvakt bak Englands landslagsspiller David James, men ble skjøvet ned som tredjevalg da Raimond van der Gouw ble hentet inn sommeren 2002.
Ved begynnelsen av 2002/2003-sesongen ble Forde satt på utlånslista av manager Glenn Roeder, og i løpet av 2003 var han innom både irske Derry City FC og engelske Barnet FC. I 2004 meldte han overgang tilbake til Galway United, hvor han igjen fikk fast førstelagsspill og noterte seg for 22 seriekamper. I forkant av 2005-sesongen ble han hentet tilbake til Derry City, men denne gangen på en permanent overgang. Der hjalp han klubben til to strake andreplasser i serien og finaleseier i FAI Cup i 2006.

Cardiff City

Den 5. desember 2006 ble det klart at Forde hadde skrevet under på en kontrakt på to og ett halvt år med Cardiff City FC i Football League Championship. Hos Cardiff tok han opp kampen om førstelagsplassen med Neil Alexander, og mot slutten av 2006/2007-sesongen fikk han spille flere seriekamper for Cardiff ettersom Alexander ble sluppet av klubben grunnet uenigheter om hans kontrakt. Den påfølgende sesongen ble det ventet at Forde skulle ta opp kampen om førstelagsplassen mot hans utfordrere Michael Oakes og Ross Turnbull, men han ble i stedet satt på utlånslisten.
I august 2007 ble Forde lånt ut til Luton Town FC i én måned, hvor han spilte fem seriekamper. Han returnerte deretter til Cardiff, hvor han i realiteten var femtevalg om keeperplassen bak nevnte Oakes og Turnbull samt innleide Kasper Schmeichel og Peter Enckelman. I januar 2008 ble han så lånt ut til AFC Bournemouth, et korttidslån som siden ble omgjort til å vare ut vårsesongen.

Millwall

Sommeren 2008 ble kontrakten med Cardiff sagt opp, og i juni skrev han under på en toårskontrakt med Millwall FC i Football League One. Forde etablerte seg raskt som klubbens førstevalg på målvaktsplassen, og var en markant faktor til at Millwall nådde playoffspill i 2008/2009-sesongen. Klubben tapte omsider finalen i playoff mot Scunthorpe United FC, men vant den samme finalen i 2009/2010-sesongen mot Swindon Town FC og rykket dermed opp til Football League Championship.

Internasjonal karriere

Forde fikk sin landslagsdebut for det irske herrelandslaget i Nations Cup mot Nord-Irland den 24. mai 2011 (5–0), hvor han kom inn som innbytter for Shay Given og holdt målet rent. Han ble deretter tatt ut i EM-troppen i Polen og Ukraina av landslagstrener Giovanni Trapattoni, hvor Irland ble trukket i gruppe C sammen med Spania, Italia og Kroatia.
Øverbygda skole (Brønnøy)

Øverbygda skole ligger ved Sausvatn i Brønnøy kommune. Skolekretsen strakk seg fra Tosbotn i øst til Langfjord i vest. Det nye skolebygget ble oppført i 1960, da var det ca. 50 elever på det meste. Da skolen ble lagt ned i 2005 hadde den kun 16 elever.
Osteform

Osteform er et kar til å forme ost i. Den vanligste type har et rektangulært tverrsnitt og en bunn med ett korsformet eller flere små hull der rester av mysen kan renne ut. Det har også vært brukt osteformer til brun ost med flere rom og osteformer med form som en avskåret pyramide.
Enkelte steder har det vært brukt osteformer med skåret dekor som gir avtrykk i osten. Slike former har helst vært brukt til smør, og det er ikke noe forskjell mellom slike osteformer og smørformer. Det ser ut til at bruken av slike former til ost er en nyere bruk. Det er ingen forskjell mellom slike former til smør og til ost, og noen kan kanskje også ha vært brukt til begge deler.
En annen type osteform har en lav, rund, sveipet trøsk og en bunn med skåret dekor. Denne typen har vært brukt i Nord-Norge både til reinost og annen ost. På samisk kalles denne typen vousta-lohkki.
Osteformer bundet av tæger kalles gjerne osteteie.
Ș

Ș ș (S-komma) er en bokstav som er en del av det rumenske alfabetet, brukt for å presentere lyden /ʃ/ i rumensk, stum etteralveolar frikativ (som i engelsk sh som i shoe).
Star Wars Episode I: Den skjulte trussel

Handling

Filmen begynner med ferden til to jediriddere som reiser med dronningen av Naboo i håp om å få i stand en viktig avtale om fred i galaksen. På veien må de nødlande på planeten Tatooine hvor de møter Anakin Skywalker, en ung gutt som er slave for en skraphandler. Jedien Qui-Gon Jinn finner straks ut at Anakin er usedvanlig sterk med kraften. Han ønsker å ta ham opp som jedi, men enkelte har sine tvil om han er egnet. Etter nøye overveielser blir han tatt opp og reiser vekk fra planeten sammen med jediene. Kyniske krefter i galaksen får imidlertid nyss om hans unike egenskaper og ønsker å unytte de til sitt eget formål. Jediene har mange fiender, spesielt blant sithene. 
I et siste forsøk på å redde deres verden fra Darth Sidious, lederen av handels-føderasjonen, reiser Jediene atter til planeten Tatooine og deretter til Coruscant. De møter flere mektige motstandere, spesielt den onde Darth Maul, den sterkeste av Sith-lordene.

Popularitet og økonomi

Filmen ble svært populær og innbrakte $1,027 milliarder på verdensbasis, hvorav $474 millioner i USA alene. Den ble den mest innbringende filmen i 1999, både på verdensbasis og i USA. Inflasjonsjustert er Den skjulte trussel (per 2019) den tredje mest innbringende av alle Star Wars-filmene.
Produksjonskostnadene var på ca $115 millioner.

Anmelderne

Den skjulte trussel fikk lunken mottakelse av anmelderne, noe som gjenspeiles i at den har fått 54 % på Rotten Tomatoes. Den er blitt rangert som den dårligste av de seks filmene i den originale serien. Den amerikanske filmkritikeren Roger Ebert gav den 3,5 av 4 stjerner.
VG gav den terningkast fem, NRK Filmpolitiet gav den tre, mens Dagbladet, Aftenposten og Dagsavisen gav den to.

Produksjon

Filmen ble spilt inn i 1997-1998.
Alcazar (band)

Alcazar er en svensk popgruppe stiftet i 1998 av Andreas Lundstedt, Tess Merkel og Annika Kjærgaard.
Tora Borgarhjort

Tora Borgarhjort (norrønt: Þóra borgarhjörtr) var ifølge sagalitteraturen datter av Herraud, jarl i Øst-Götaland i Sverige (Svitjod) og ble gift med den legendariske kong Ragnar Lodbrok. De fikk to sønner, Eirik og Agnar. De islandske sagaene som omtaler Tora og hennes nærmeste er kategorisert som fornaldersagaer hvor handlingen ikke kan verifiseres og for en stor del regnes som oppdiktet. Likevel er det allment antatt blant historikere (bl.a. Finnur Jónsson) at personene virkelig har levd. Sannsynligvis skal Tora ha levd tidlig på 800-tallet.
Ifølge kildene skal hennes far Herraud ha gitt henne en hoggorm som så vokste seg så stor at den slynget seg rundt hele hennes bolig. Herraud skal da ha lovet at den som kunne drepe ormen skulle få gifte seg med henne. Ragnar Lodbrok, sønnen til den svenske kong Sigurd Ring, tok utfordringen, drepte ormen og giftet seg med Tora. Etter Toras død skulle hennes sønner bli drept av kong Eystein Illråde – jarlen til Ragnar Lodbrok – og de skulle bli hevnet av sine halvbrødre, Ragnarssønnene, som Ragnar fikk med sin andre kone Åslaug Sigurdsdatter som, ifølge sagaen var datter av Sigurd Fåvnesbane og Brynhild.

Ragnar Lodbroks saga

Sagaen omtaler Tora som ”den vakreste og mest høviske” kvinne på sin tid. Hun fikk navnet Borgarhjort ”fordi hennes skjønnhet var mye større enn alle andre kvinner, liksom hjorten  er vakrere enn andre dyr.» Hennes far, jarl Herraud, elsket henne meget og fikk bygd et eget hus til henne. Hver dag sendte han henne en gave. En gang fikk hun en hoggorm som hun la i en eske med gull under. Ormen vokste seg så stor at den lå rundt hele huset, og den spiste en okse i hvert måltid. Kongssønnen Ragnar Lodbrok fikk høre om dette og femten år gammel drepte han ormen, men uten å gi seg til kjenne. Men spydspissen sto igjen i ormens sår og når den passer til det avbrukne skaftet på Ragnars spyd blir det kjent at han er ormens banemann. Han giftet seg så med Tora og elsket henne høyt. De fikk to sønner, Eirik og Agnar, men deretter dør Tora av sykdom.

Tåtten om Ragnarssønnene

Denne tåtten forteller på dette punkt den samme historien som Ragnar Lodbroks saga.

Bosi og Herrauds saga

Ifølge sagaen om Herraud var han sendt på et eventyr til Bjarmeland sammen sin fosterbror Bosi for å hente et gribbe-egg. Han fant egget, vant mye rikdom og reddet den vakre kvinnen Hleid, søster av kong Godmund fra «øst i Glæsivollene». Han giftet seg senere med Hleid og fikk datteren Tora.  I gribbe-egget var det en gullfarget ormeyngel som Herraud ga sin datter i tannfe. Etter dette er historien den samme som  i Ragnar Lodbroks saga.

Saxo Grammaticus: Gesta Danorum

Saxo hevder at Tora (kong Herrøds datter) var Ragnar Lodbroks andre kone, etter «skjoldmøen» Ladgerd. Saxo gjenforteller noenlunde den samme historien om ormene som vokters Toras hus, og om Ragnar som overvant dem og fikk Tora til hustru. I Saxos versjon får Tora seks sønner med Ragnar: Raadbard, Dunvaat, Sivard, Bjørn, Agner og Ivar. De fleste av disse sønnene tillegges i de andre sagaene Ragnars senere hustru Åslaug Sigurdsdatter.
Jennifer Redfearn

Jennifer Redfearn er en amerikansk regissør og filmprodusent.
Redfearn har en bachelorgrad i miljøvitenskap fra Wellesley College i 2003, og en mastergrad i journalistikk fra Columbia University i 2007. Hun har jobbet i forskjellige funksjoner innen TV-dokumentarproduksjon fra 2004, blant annet for PBS og Discovery Channel.
Hennes første uavhengige produksjon var kortdokumentaren Sun Come Up, som omhandlet virkningen av global oppvarming på Carteret-øyene. For denne filmen ble hun nominert til en Oscar for beste kortdokumentar sammen med Tim Metzger.
2. divisjon fotball for menn 2016

Opp- og nedrykk

Vinneren i hver avdeling rykket opp til 1. divisjon 2017, mens det grunnet omlegging til ny seriestruktur var hele sju lag fra hver avdeling som rykket ned til 3. divisjon 2017. 
Fra 2017-sesongen vil det bli kun to 2.divisjonsavdelinger, der vinneren av hver avdeling rykker opp. Toerne i disse to avdelingene spiller kvalik mot laget som ender som nr. 13 i 1. divisjon om den siste plassen i vår nest høyeste divisjon.
Listowel

Lartigue Monorail

I den irske jernbanehistorien har Listowel en spesiell betydning, siden det her i 1888 ble opprettet den første kommersielt brukte énskinnebane, kalt Listowel Ballybunion Railway. Denne banen ble av sin arkitekt Charles Lartigue, kalt Lartigue system. Denne banen kunne både frakte personer og gods. Idag foregår det en restaurering av den historiske Jernbanen som ble påbegynt i 2001.
Ruinene av Listowel Castle fra det 15. århundre har også blitt oppbygget og fungerer nå som en turistattraksjon.

Kulturarv

I juli 2000 ble Listowel offisielt kåret til en av Irlands 26 "arvbyer" – bl.a. på grunn av fornyelsesarbeider, men også pga. den arkitektoniske arven og dets "historiske viktighet".

Forøvrig

I den siste uken av september finner hvert år et kjent hesteløp sted i Listowel. 
I 1850 ble den kommende britiske feltmarskalken og politikeren Horatio Herbert Kitchener født i Crotter House – Gunsborough Villa ved Listowel. Faren hans hadde ervervet eiendommen etter hans avskjed fra den britiske armée i 1848.

Trafikk

Listowel ligger ved motorveien N69. Bussforbindelser til Tralee, Cork og Limerick finnes. Den nærmeste Jernbanestasjonen befinner seg i Tralee.

Forhold til andre byer

Listowel (Ontario) i Canada ble oppkalt etter den irske byen. Bypartnerskap eksisterer mellom de amerikanske landskapene Shawnee (Kansas) og Los Gatos.
Urban exploration

Urban utforskning (engelsk: Urban exploration; ofte forkortet urbex eller UE) er utforskning og fotografering av menneskeskapte ting som er blitt forlatt. Urban exploration blir også referert til som infiltrasjon, dog mener mange at infiltrasjon er å snike seg inn på områder eller bygg som ikke er forlatte og det fortsatt pågår aktivitet. Hovedformålet bak UE er å ta bilder og dokumentere steder vanlige mennesker sjeldent får se eller oppleve, disse bildene blir ofte delt på blogger eller nettforum. Grunnregelen i UE er: "Take Only Photographs, Leave Nothing but Footprints", på denne måten kan andre fotografer oppleve stedet på samme måte som en selv har gjort.

Mål for utforskning

Populære UE mål er som oftest forlatte bygninger, spesielt sykehus, asyl eller liknende steder med en spennende historie. I Norge er nedlagte Lier sykehus et populært mål.Andre populære mål er kloakkanlegg, katakomber, bunkere, Undergrunnsbane og liknende.

Farer og lovlighet

Ved å bevege seg på falleferdige forlatte områder kan en sette seg selv i fare. En kan gå gjennom gulvet, få fallende objekter på seg osv. Likende farer er knyttet til andre steder som kloakkanlegg da en kan bli utsatt for gasser. UE er lovlig så lenge du ikke bryter deg inn på stedet du vil fotografere. Generelt ligger UE i en juridisk gråsone, så folk har blitt anmeldt for innbrudd.
Georgias forsvar

Georgias forsvar (საქართველოს შეიარაღებული ძალები, sak'art'velos sheiaraghebuli dzalebi) består av republikken Georgias væpnede styrker.  De er hjemlet i landets grunnlov, forsvarslov og internasjonale avtaler.  Deres oppdrag løses under ledelse av det georgiske forsvarsdepartementet.  28 666 personer tjenestegjør for tiden i den militære strukturen Den nåværende forsvarsministeren er Davit Kezerashvili og forsvarssjefen er oberst Zaza Gogava.

Historie

Det georgiske forsvaret ble etablert tidlig på 1990-tallet fra tidligere enheter av sovjethæren på georgisk territorium, irregulære styrker og georgiske innbyggere som hadde tjenestegjort andre steder i Sovjetunionen.
23. mars 1994 var Georgia en av de første tidligere sovjetrepublikkene som gikk inn i Partnerskap for fred.  Av PFF-landene var Georgia det første som leverte inn dokumentasjonen som kreves for å få en Individual Partnership Action Plan (IPAP) fra Nato.  Hvis denne lykkes så har Georgia mulighet til å gå videre og få en Membership Action Plan (MAP), et skritt videre på stigen for å få Nato-medlemskap.
Det amerikanske forsvaret har trent det georgiske under et program kalt Georgia Train and Equip Program fra mai 2002 til mai 2004.  I denne perioden ble rundt 2 600 georgiske soldater trent av amerikanske marinesoldater og spesialstyrker.  Et annet program kalt Georgia Security and Stability Operations Program (Georgia SSOP) gikk fra januar 2005 som en fortsettelse av det første programmet.
Georgiske styrker var involvert i KFOR og deltar i operasjoner i Irak-krigen og i Afghanistan.
Det georgiske forsvaret har gjennomgått store reformer i senere år for å stå rustet til støtte opp Georgias ambisjoner om Nato-medlemskap, samt de pågående i konfliktene i Abhkazia og Sør-Ossetia, samt internasjonal terrorisme.  Georgia ser også invasjon og spredning av konfliktene i russisk Nord-Kaukasus som de verste scenariene på henholdsvis kort og lang sikt.

Flagg

Dette er Georgias militære flagg.
EM i turn for menn 2008

Det 28. europamesterskapet i turn for herrer ble arrangert 8. til 11. mai 2008 i Lausanne i Sveits.
Naoto Otake

Japans herrelandslag

Naoto Otake spilte én landskamp for Japans herrelandslag.
Longgupo

Longgupo (kinesisk: 龙骨坡) er et arkeologisk og paleoantropologisk funnsted i fylket Wushan i byprovinsen Chongqing i Folkerepublikken Kina. 
Longgupo-funnstedet (龙骨坡遗址, pinyin: Longgupo yizhi) er et pithecanthropusfunnsted fra tidlig pleistocen, og ble i 1996 oppført på Folkerepublikken Kinas liste over verneverdige kulturminner. Selve funnet er imidlertid kjent som Wushanmennesket (巫山人; Wushan ren).
På samme sted er det også gjort et betydelig fossilt faunafunn (龙骨坡动物群; Longgupo dongwuqun) fra samme epoke; det består av funn fra 29 familier, 74 genera og 116 species.
Den frelsende Film

Merknad

11 minutter av filmen kan beskues - med spanske mellomtitler - i DFIs filmdatabase
Karl Albert Midtsjø

Familie

Karl Albert ble født i Kråkstad kommune (nå Ski kommune) på Vestre Midtsjø gård og var sønn av Johannes og Marie Hansen. Han giftet seg med Anna Christine Paulson (1888-1959) den 15. september 1913 og sammen fikk de én sønn.

Ombord på Titanic

Karl Albert kjøpte en billett den 30. mars 1912 som dekket reisen hans helt fra Kristiania til Chicago, Illinois som var hans endelige mål for reisen. Den kostet 238 kroner, og ble kjøpt hos generalagent Ferdinand J. Elster i Kristiania. Han reise først fra Kristiania til Hull, og derfra videre til Southampton hvor han bordet Titanic. På skipet ble Karl Albert godt kjent med en annen nordmann med navn Johannes Nysveen (1851-1912) som i likhet med Karl reiste alene. Det er mulig at de to var romkamerater, men dette er usikkert. 
I løpet av de kaotiske timene under forliset klarte både Karl Albert og Johannes å komme seg opp på dekk for å se etter livbåter. På styrbord side av skipet var livbåt 15 den nest siste livbåten som ble sjøsatt rundt klokken 01:40, og denne var allerede blitt halvveis låret når Karl Albert og Johannes nådde frem til den. Førstestyrmann Murdoch etterspurte passasjerer på skipsdekket som hadde roerfaring, og med sin gode fysikk og erfaring fra Midsjøvannet i Kråkstad meldte Karl Albert seg frivillig. Murdoch ga han så tillatelse til å fire seg ned repene mot livbåten. Johannes Nysveen innså at sjansene hans for å overleve var små, og gav frakken sin og et lommeur til Karl Albert. Han ble bedt om å overlevere disse tingene til Nysveens familie i North Dakota. Karl Albert gikk med på dette, klatret ned repene og overlevde forliset som roer i livbåt 15.

Etter forliset

Etter ulykken ble Karl Albert innlosjert på St. Vincents Hospital hvor han oppholdt seg noen dager før han reiste videre til Chicago den 26. april. Her var han i bare noen dager før han reiste til Cummings, North Dakota for å møte familien til Johannes Nysveen og overrekke eiendelene som han hadde fått av han under forliset. Karl Albert sitt liv etter forliset var ikke preget av dramatikk. Han og familien flyttet først til Evanston, Illinois hvor han arbeidet som vaktmester, og i 1921 flyttet familien tilbake i Norge hvor de bodde et knapt år. Senere flyttet de til Maywood, Illinois, og i rundt 1930 begynte Karl Albert å arbeide som anleggsgartner. Stadig sviktende helse satte en stopper for arbeidet noen få år senere, og den 25. januar 1939 døde han i en alder av 48 som følge av en hjertefeil.